**RME-koje; suulaen levitys/palautus**

RME-kojetta käytetään yläleuan kasvun aktivointiin vuoroin levittämällä suulakea ja vuoroin palauttamalla levitys.

Aktiivinen hoitoaika kestää n. 6-9 viikkoa.

Kojetta aktivoidaan eli levitetään kotona **kerran vuorokaudessa** iltaisin siihen tarkoitetulla avaimella viikon ajan. Kojeen keskellä suulaessa on lukko, jossa on reikiä, joihin avain mahtuu. **Avain työnnetään lukon etuosassa olevaan reikään ja käännetään nieluun päin niin paljon, että seuraava reikä tulee lukon etuosaan näkyviin. Avain vedetään pois takakautta.**

Seuraavan viikon ajan ruuvatkaa **päinvastaiseen suuntaan eli takaa eteenpäin sama määrä.**

**Eli joka toinen viikko kojetta levitetään ja joka toinen viikko levitys palautetaan.**

Ruuvaa iltaisin \_\_\_\_\_\_\_\_\_\_\_\_\_kierrosta.

Kun levitystä on tullut tarpeeksi, lukitaan lukko hammashoitolassa. Tällöin koje jää vielä suuhun ylläpitämään tehtyä levitystä.

Alussa hampaisiin voi tulla arkuutta, mutta tämä menee ohi muutamassa päivässä. Etuhampaiden väliin muodostuu hoidon aikana rako, joka myöhemmin sulkeutuu. Nenän varressa saattaa tuntua kihelmöintiä.

Suussa oleva koje pitää harjata reippaasti ja huolellisesti hampaita pestessä. Sekä sähkö- että käsiharjaa saa käyttää.

Kovat ja sitkeät syötävät ovat **ehdottomasti kiellettyjä**. Yleensä nämä löytyvät karkkihyllyltä. Tavallista ruokaa voi syödä, mutta jotkut hedelmät ja kasvikset (porkkana, omena jne.) kannattaa paloitella. Ksylitolipurukumia voi syödä.

Koje saattaa aluksi hangata poskia. Voit laittaa hankaavaan kohtaan päälle pehmikkeeksi hoitolasta saamaasi vahaa. Myös pureskeltua purukumia voi käyttää vahan asemesta.

Jos koje rikkoutuu tai irtoaa, ota **viipymättä** yhteys hammashoitolaan, jotta hoito pääsee jatkumaan ja ettei purennassa ehdi tapahtua palautumista.

Yläleuan aktivointi kontrolloidaan 1-2 viikon välein. Jos jostain syystä aikanne peruuntuu, **lopettakaa ruuvaaminen**, kunnes saatte uudet ohjeet hammashoitolasta.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271